ORDE do 1 de abril de 2025 pola que se modifica a Orde do 1 de xuño de 2007 pola que se regula o exame de cazador na Comunidade Autónoma de Galicia (código de procedemento MT807A).
Consellería de Medio Ambiente e Cambio Climático — I. Disposicións xerais — 24/04/2025

A Lei 13/2013, do 23 de decembro, de caza de Galicia (DOG núm. 4, do 8.1.2014), establece no seu artigo 59 que «a licenza de caza da Comunidade Autónoma de Galicia é o documento persoal e intransferible que acredita a habilitación de quen é titular dela para practicar a caza na Comunidade Autónoma de Galicia». O punto 5 deste mesmo artigo sinala que «para obter por primeira vez a licenza de caza será necesario superar as probas que acrediten a aptitude e os coñecementos precisos, e que se determinarán regulamentariamente» e que «a Comunidade Autónoma de Galicia poderá establecer acordos con outras comunidades para o recoñecemento mutuo da validez dos certificados expedidos por ambas as administracións».
O Decreto 284/2001, do 11 de outubro, polo que se aproba o Regulamento de caza de Galicia (DOG núm. 214, do 6.11.2001) vixente en todo o que non se opoña á Lei 13/2013, do 13 de decembro, dispón no seu artigo 46 que «quen pretenda obter por primeira vez a licenza de caza expedida pola Comunidade Autónoma de Galicia terá que superar unha proba de aptitude, que constará de dúas partes, unha teórica e outra práctica, e que deberá realizarse tras superar as oportunas probas psicotécnicas, que se determinarán na correspondente orde ditada para tal fin». Neste sentido, a consellería competente en materia de caza aprobou a Orde do 1 de xuño de 2007, pola que se regula o exame de cazador na Comunidade Autónoma de Galicia (DOG núm. 111, do 11.6.2007).
A citada Orde do 1 de xuño de 2007 recolle no seu artigo 5, as convocatorias das probas, que estas realizaranse catro veces ao ano, na primeira semana dos meses de febreiro, xuño, setembro e decembro.
Coa modificación desta orde preténdese mellorar a regulación de determinados aspectos en relación coa convocatoria das probas para a obtención do exame de cazador, co obxectivo de facilitar a obtención desta acreditación para poder obter a licenza de caza, facilitando deste xeito aos usuarios as súas posibilidades de acceso as probas, aumentando a frecuencia das convocatorias e acurtando o prazo para a presentación da solicitude de inscrición nas probas buscando unha maior celeridade na tramitación deste procedemento.
Con esta medida preténdese facilitar o freo da diminución paulatina que veñen experimentando o número de cazadores nos últimos anos ante o problema da falla de relevo xeracional, incentivando deste xeito a incorporación de novas persoas cazadoras e o mantemento da actividade cinexética tan necesaria na actualidade para o control dos danos que se están a producir na ámbito agropecuario e na seguridade viaria polas especies silvestres, fomentando o carácter social e políticas activas que melloren a súa calidade de vida no medio rural e o rexuvenecemento activo, favorecendo a participación do colectivo de persoas noveis na actividade cinexética.
É polo exposto que procede modificar a orde para que considere a posibilidade de acreditar os requisitos exixidos para obter por primeira vez a licenza de caza, mediante a superación do exame de cazador, reducindo o tempo necesario para a inscrición neste procedemento e establecendo un novo calendario de probas para a realización dos exercicios nos departamentos territoriais da consellería competente en materia de caza.
En consecuencia, e en uso das facultades que teño conferidas pola Lei 1/1983, do 22 de febreiro, de normas reguladoras da Xunta e da súa Presidencia,
Artigo único.
Modificación da Orde do 1 de xuño de 2007 pola que se regula o exame de cazador na Comunidade Autónoma de Galicia
Modifícase a Orde do 1 de xuño de 2007 pola que se regula o exame de cazador na Comunidade Autónoma de Galicia, nos termos que se recollen a seguir:
Un. Modifícase o artigo 3. Realización das probas, que queda redactado do xeito seguinte:
«Artigo 3.
Realización das probas
As probas realizaranse nos primeiros luns dos meses de febreiro, abril, xuño e setembro nos departamentos territoriais da consellería competente en materia de caza da Coruña e Ourense e nos meses de marzo, maio, outubro e decembro nos de Lugo e Pontevedra, trasladándose, no caso de seren días inhábiles e segundo o establecido no artigo 30 da Lei 39/2015, do 1 de outubro, do procedemento administrativo común das administracións públicas, ao primeiro día hábil seguinte.
Así mesmo, as probas realizaranse nos lugares e hora sinalados polos correspondentes servizos provinciais de Patrimonio Natural dos departamentos territoriais da consellería competente en materia de caza».
Dous. Modifícase o artigo 4. Inscrición, que queda redactado como segue:
«Artigo 4.
Inscrición
1. Para realizar o exame será necesario inscribirse previamente mediante unha solicitude, segundo modelo normalizado do anexo II desta orde (procedemento MT807A), cunha antelación mínima de 15 días hábiles á data da realización do exame».
2. As solicitudes presentaranse preferiblemente por vía electrónica a través do formulario normalizado dispoñible na sede electrónica da Xunta de Galicia, https://sede.xunta.gal
Opcionalmente, poderanse presentar de xeito presencial en calquera dos lugares e dos rexistros establecidos na normativa reguladora do procedemento administrativo común.
Para a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
Tres. Engádese un artigo 10. Documentación complementaria, coa seguinte redacción:
1. As persoas interesadas deberán achegar coa solicitude a seguinte documentación:
a) Xustificante de pagamento da taxa (código 30.15.04), agás que o pagamento da taxa se inicie e finalice a través da sede electrónica.
b) Documentación acreditativa da representación.
De conformidade co artigo 28.3 da Lei 39/2015, do 1 de outubro, do procedemento administrativo común das administracións públicas, non será necesario achegar os documentos que xa os presentase anteriormente a persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recadados electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.
De forma excepcional, se non se puidesen obter os citados documentos, poderá solicitarse novamente á persoa interesada a súa achega.
2. A documentación complementaria presentarase preferiblemente por vía electrónica.
Opcionalmente, as persoas interesadas poderán presentar a documentación complementaria de xeito presencial en calquera dos lugares e dos rexistros establecidos na normativa reguladora do procedemento administrativo común.
As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o que poderán requirir a exhibición do documento ou da información orixinal.
3. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente se o ten dispoñible.
Catro. Engádese un artigo 11. Comprobación de datos, coa seguinte redacción:
1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:
a) DNI/NIE da persoa solicitante.
b) DNI/NIE da persoa representante.
2. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.
Cando así o exixa a normativa aplicable solicitarase o consentimento expreso da persoa interesada para realizar a consulta.
3. Excepcionalmente, cando algunha circunstancia imposibilitase a obtención dos citados datos, poderase solicitar ás persoas interesadas a presentación dos documentos correspondentes.
Cinco. Engádese un artigo 12. Notificacións, coa seguinte redacción:
1. As notificacións de resolucións e actos administrativos practicaranse preferentemente por medios electrónicos. As persoas interesadas poderán decidir e comunicar en calquera momento que as notificacións sucesivas se practiquen ou deixen de practicar por medios electrónicos mediante os modelos normalizados dispoñibles.
2. A persoa interesada deberá manifestar expresamente a modalidade escollida para a notificación (electrónica ou en papel) no formulario.
3. No caso de optar pola notificación en papel practicarase a notificación segundo o establecido na normativa reguladora do procedemento administrativo común.
4. De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitirá ás persoas interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.
5. As notificacións por medios electrónicos entenderanse practicadas no momento no que se produza o acceso ao seu contido, e entenderase rexeitada cando transcorresen dez días naturais desde a posta á disposición da notificación sen que se acceda ao seu contido.
6. Se o envío da notificación electrónica non fose posible por problemas técnicos, practicarase a notificación polos medios previstos na normativa reguladora do procedemento administrativo común.
Sexto. Engádese un artigo 13. Trámites administrativos posteriores á presentación da solicitude, coa seguinte redacción:
A sede electrónica da Xunta de Galicia permite ás persoas interesadas realizar trámites electrónicos, con posterioridade ao inicio do expediente, accedendo á Carpeta cidadá da persoa interesada. Opcionalmente, as persoas interesadas tamén poderán realizar os ditos trámites de xeito presencial en calquera dos lugares e dos rexistros establecidos na normativa reguladora do procedemento administrativo común.
Sétimo. Modifícase o anexo II Solicitude da Orde do 1 de xullo de 2007, que se substitúe polo anexo II que se achega coa presente orde.
Disposición adicional única.
Actualización dos modelos normalizados
De conformidade coa disposición adicional sexta da Lei 4/2019, do 17 de xullo, de administración dixital de Galicia, o/os modelo/s normalizado/s aplicable/s na tramitación do/dos procedemento/s regulado/s nesta disposición, poderá/n ser actualizado/s co fin de mantelo/s adaptado/s á normativa vixente. Para estes efectos será suficiente a publicación do/dos modelo/s actualizado/s na sede electrónica da Xunta de Galicia, onde estará/n permanentemente accesible/s para todas as persoas interesadas, sen que sexa necesaria unha nova publicación no
Diario Oficial de Galicia
.
Disposición transitoria única
As persoas interesadas que presentasen as súas solicitudes de inscrición para as probas con anterioridade á publicación desta orde realizaran as probas nos días establecidos no artigo 3 nesta disposición segundo o departamento territorial da consellería correspondente da consellería competente en materia de caza.
Disposición derradeira única.
Eficacia
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 1 de abril de 2025